SKRIFTLIG FORESPØRGSEL P-3217/00

af Konstantinos Hatzidakis (PPE-DE) til Kommissionen

(12. oktober 2000)

Om: Flyselskabet Makedonikes Aerogrammes' overtrædelse af sikkerhedsreglerne i Grækenland

Den civile luftfartstjeneste YPA i Grækenland gav ved sin afgørelse YPA/D2/5238/1387 af 3. februar 2000 ordre til, at der skulle foretages kontrol af udnyttelsesgraden og den tekniske vedligeholdelse af Makedonikes Aerogrammes A/S, som er et datterselskab af Olympic Airways A/S. Ved denne kontrol blev der konstateret overtrædelser, der ifølge rapporten var alvorlige nok til at medføre inddragelse af selskabets air operator's certificate.

På grund af pladsmangel vil jeg kun henvise til nogle af de pågældende overtrædelser: Der blev konstateret overskridelse af flyvetiden og beskæftigelse af flybesætningen. Uddannelsen af operatørerne i Simulator blev forestået af personer, der ikke var Simulator-instruktører. Af registrene over operatører og disses beskæftigelsesprogrammer fremgik det, at der var tale om opgivelse af fiktiv flyveerfaring. Makedonikes Aerogrammes kunne ved kontrollen ikke dokumentere lovlig anvendelse af faciliteterne og de tekniske tjenester. De tekniske tjenesters personale bestod kun af én person. Efter alle disse og andre alvorlige overtrædelser blev kontrollen indstillet, idet direktøren for flydriften nægtede at samarbejde og levere yderligere oplysninger.

Direktøren for den civile luftfartstjeneste opfordrede i sin skrivelse af 10. juli 2000, hvis indhold overraskede mig, Makedonikes Grammes til at gennemføre deres afgange på eget ansvar, selvom han i samme skrivelse beskrev selskabet som værende fuldstændig kaotisk. I sit svar anmoder Makedonikes Grammes YPA om at oplyse, hvorfor den ikke sørger for at iværksætte passende sanktioner. Det bør endvidere bemærkes, at YPA den 17. februar 1999 havde sendt Makedonikes Grammes resultaterne af en undersøgelse, som viste lignende tilstande.

1. Er Kommissionen informeret om den ovenfor beskrevne situation, der hersker i flyselskabet Makedonikes Grammes?

2. Er kontrolresultaterne i overensstemmelse med de internationale sikkerhedsregler, JAA-standarderne og fællesskabslovgivningen?

3. Hvilke foranstaltninger agter Kommissionen at træffe for at sørge for, at fællesskabsbestemmelserne overholdes, hvis dette ikke er tilfældet?

Svar afgivet på Kommissionens vegne af Loyola de Palacio

(9. november 2000)

I henhold til Kommissionens oplysninger ser det ud til, at der findes to datterselskaber til Olympic Airways, som kaldes Macedonian Airlines. Det ene selskab er underkastet Den Tidligere Jugoslaviske Republik Makedoniens retssystem og kontrol. Det falder således ikke ind under fællesskabsret og den tekniske kontrol er derfor denne stats ansvar. Det andet selskab falder ind under græsk ret og er underkastet de græske luftfartsmyndigheders tekniske kontrol.

Kommissionen som ikke er direkte inddraget i den tekniske kontrol med luftfartsselskaber har ikke kendskab til de problemer, der nævnes af det ærede medlem, men bemærker, at hvis de græske luftfartsmyndigheder har ment det rigtigt at meddele et selskab en række klager vedrørende dets arbejdsmetoder, må dette være bevis på, at de varetager deres ansvar. Kommissionen kan dog ikke vurdere hvor alvorlige de omstændigheder er, som har gjort det nødvendigt for de græske myndigheder at gå endnu længere og forbyde eller suspendere dette selskabs drift, som de har mulighed og ansvar for at gøre.

Hvis det pågældende selskab er det græske selskab, må man også præcisere, at de mangler, der nævnes, ikke på denne tidspunkt er omfattet af EF-lovgivning; Kommissionen har ganske vist fremlagt forslag for Europa-Parlamentet og Rådet på dette område(1), men vedtagelse og ikrafttrædelse heraf sker ikke de første mange måneder. De omfattes således kun af græsk lov, som i sig selv skal være i overensstemmelse med de internationale standarder i henhold til den internationale organisation for civil luftfart. Når dette er sagt, har Kommissionen dog allerede fundet mangler i Grækenlands luftfartssikkerhedssystem, og sendte den 15. juli en åbningsskrivelse til den græske regering vedrørende anvendelse af EF-bestemmelser om vedligeholdelse af luftfartøjer.

Der er også for nylig blevet foretaget en kontrol af det græske luftsikkerhedssystem, bl.a. inden for rammerne af ICAO's kontrolprogram for aftaleparter og i henhold til de oplysninger, Kommissionen har modtaget, ser det ud til at man også her har kunnet konstatere en række mangler.

Kommissionen agter under disse forhold igen at advare de græske myndigheder og minde dem om, at deres luftfartsselskaber må tilbyde et højt sikkerhedsniveau, hvis de vil deltage i det indre marked.

(1) KOM(2000) 121 endelig.